open-index/open-wikipedia-markdown huggingface dataset:
Lapinvero

**Lapinvero** tarkoitti osittain tarinoista, osittain historiallisista lähteistä tunnettua lappalaisten verottamista ja ryöstelyä esihistoriallisena ja varhais-historiallisena aikana, jolloin Lapiksi kutsutut Fennoskandian sisämaa-alueet olivat vielä eteläisten rannikkoseutujen kansojen ja -heimojen (maanviljelijöiden), ja myöhemmin valtioiden keskenään jakamaa eränkäynti- ja verotusaluetta. Lappalaisten kanssa käytiin myös paljon kauppaa. Lappalaisilta saatiin ennen kaikkea turkiksia, jotka olivat kysyttyjä ja arvokkaita Euroopan markkinoilla ja kauempanakin. Lappalaiset taas saivat muun muassa suolaa, metalliesineitä ja kankaita. 

Perinteisen näkemyksen mukaan lapinverotus oli usein raskas taakka lappalaisille, joille tehtiin väkivaltaa, jos nämä eivät maksaneet vaadittua määrää. Tarinoissa eri lapinkävijäryhmät saattoivat joskus verottaa toistensa lappalaiskyliä, jolloin verotus-oikeuksista syntyi kiistaa ja taisteluja. Osa nykytutkijoista katsoo, että lapinverossa oli alun perin kysymys kuitenkin rituaalisesta lahjojen vaihdosta, joka tunnetaan nykyisinkin joidenkin luonnonkansojen parissa, myös näiden kansojen suhteissa muihin kansoihin. Lahjojen vaihdossa oli kunnia antaa toiselle runsaasti ja yltäkylläisesti (kuten vieraanvaraisuudessa), ja se erosi siten omaa tuottoa tavoittelevasta kaupankäynnistä.

## Sanan merkitys 1600-luvun lopulla

Vuonna 1673 Ruotsin kruunu halusi suosia Lapin asuttamista ja antoi julistuksen, joka takasi Lappiin muuttaville uudisasukkaille ikuisen vapautuksen sotaväenotoista, viidentoista vuoden vapautuksen veroista ja tämänkin jälkeen alhaisemman verotuksen. Tuon alhaisemman veron nimi oli myös lapinvero.

## Katso myös
*Erämaa
*Erätalous

## Lähteet
* 
* 
* 
### Viitteet

## Aiheesta muualla
*https://julkaisut.valtioneuvosto.fi/bitstream/handle/10024/75978/omju_2006_7_asutus_ja_maankaytto.pdf?sequence=1  Tarja Nahkiaisoja: ASUTUS JA MAANKÄYTTÖ 
INARISSA JA UTSJOELLA 1700-LUVUN PUOLIVÄLISTÄ VUOTEEN 1925 (Oikeusministeriön julkaisu 2006)
Hugo Wolf

**Hugo Wolf** (13. maaliskuuta 1860 Slovenj Gradec (Windischgrätz) – 22. helmikuuta 1903 Wien) oli itävaltalainen (alkuperältään slovenialainen) säveltäjä. Hän tuli tunnetuksi erityisesti lied-musiikin säveltäjänä. Hän toi liedeihin tiivistä ekpressiivistä intensiivisyyttä, mikä oli ainutlaatuista myöhäisromantiikan musiikissa. Tunnelmaltaan teokset muistuttavat toista wieniläistä koulukuntaa, mutta tekniikka on aivan erilainen. Huomattavana piirteenä Wolfin yksinlauluissa, joita hän sävelsi kaikkiaan 232, on pianosäestyksen tärkeys.

Hugo Wolf opiskeli musiikkia jonkin aikaa Wienin konservatoriossa, mutta enimmäkseen hän kehitti itseään omin päin. Suurena Richard Wagnerin ihailijana tunnettu Wolf toimi 1880- ja 1890-luvuilla musiikkikriitikkona wieniläisessä *Salonblatt*-lehdessä. Hän työskenteli lyhyen ajan myös Salzburgin oopperan kapellimestarina. Laulusäveltäjänä Wolf jatkoi Franz Schubertin ja Robert Schumannin luomia lied-perinteitä, mutta hän sai vaikutteita myös Richard Wagnerilta, Johannes Brahmsilta ja Franz Lisztiltä. Wolfin katsotaan sovittaneen Wagnerin oopperatyylin yksinlaulun muotoon.

Vaikka Wolfilla oli useita kiivaan luomisen kausia, varsinkin vuosina 1888 ja 1889, masennuskaudet haittasivat hänen luovia kausiaan. Vuodesta 1897 lähtien hän vietti lopun elämänsä mielisairaalassa. Viimeisen sävellyksensä hän kirjoitti 1898, viisi vuotta ennen kuin kuoli kuppaan.

Hugo Wolfin tunnetuimpia sävellyksiä ovat laulusarjat *Mörike Liederbuch* (53 laulua Eduard Möriken runoihin, 1888), *Kellerlieder* (kuusi laulua, 1888), *Goethe Liederbuch* (37 laulua Johann Wolfgang von Goethen runoihin, 1889), *Alte Weisen* (kuusi laulua, 1890), *Spanisches Liederbuch* (44 laulua, 1890) ja *Italienisches Liederbuch* (1. osa 1891, 2. osa 1896, yhteensä 49 laulua) sekä *Italialainen serenadi* jousiorkesterille (1894). Lisäksi Wolf sävelsi mm. kaksi oopperaa, sinfonisen runon *Penthesilea* (1883) ja musiikin Henrik Ibsenin näytelmään *Päiväkummun pidot* (1891).

## Lähteet

## Aiheesta muualla

* Poroila, Heikki: Yhtenäistetty Hugo Wolf (koko sävellystuotanto listattuna suomalaisia tiedonhakijoita ajatellen).
Käpälälauta

**Käpälälauta** on perinteinen suden tai ketun metsästyksessä käytetty ansa. Käpälälauta pystytetään maahan tai veistetään kolmihaaraiseksi ketulle noin 170–200&nbsp;cm:n mittaiseksi jätettyyn kantoon.

Käpälälaudan kärkeen laitetaan syötti niin korkealle, ettei peto yllä siihen hampaillaan, vaan yrittää pudottaa syötin käpälillään, jolloin käpälä saattaa tarttua eläimen pudotessa laudan molemmissa sivuissa oleviin loviin. Käpälästään juuttunut peto jää siis lautaan roikkumaan.
 
Käpälälauta on levinnyt koko euraasialaiselle havumetsävyöhykkeelle Skandinaviasta Japaninmerelle saakka. Siitä on päätelty keksinnön olevan ikivanha. Käpälälautoja käytettiin Suomessa vielä 1900-luvun alkupuolella, harvinaisuutena myöhemminkin, mutta ei enää sen riistaeläimelle aiheuttaman kärsimyksen vuoksi, eli se on kielletty. Nykyään metsästyslain sallimat ansat ovat jalkanaru ketulle, hetitappavia rautoja tai loukkuja, jotka eivät vahingoita eläintä.

Sanonta *jäädä käpälälautaan* tarkoittaa kiikkiin eli kiinni jäämistä jostakin teosta.

## Lähteet
Rintamaa

**Rintamaa** on vanha sana, joka tarkoittaa Suomessa lähinnä maanviljelijä-yhteisöjen asuttamaa tai asutuksen läheistä aluetta vastakohtana asumattomalle tai vain harvaan asutulle *[[erämaa]]lle*, jonka luonnonvaroja yhteisö kuitenkin hyödynsi. Kaskiviljelyseudut lukeutuivat kuitenkin yleensä erämaihin, sillä kaskiviljely oli liikkuvaa. Laajemmassa käytössä rintamaa on tarkoittanut kulttuurin keskuspaikkaa.

Muinaisaikoina Suomessa asutut ja pysyvästi viljellyt rintamaat sijaitsivat yleensä rannikoilla ja jokien suistoissa, kun taas erämaat olivat sisämaissa. Eri heimoilla tai asutuksilla oli omat erämaansa. Eränkävijät pääsivät erämaihinsa useimmiten vesistöjä pitkin. Tämän vuoksi erämaat olivat usein saman vesireitin varrella kuin rintamaatkin.

Kylän ja jakokunnan tasolla vastaava käsitepari on ollut *kotitilukset* () ja *ulkotilukset* (), joista puhuttaessa myös on voitu käyttää käsitettä rintamaa () kotitilusten synonyyminä. Kotitilukset koostuivat aidatuista kotipelloista ja niihin mahdollisesti liittyvistä niityistä ja laitumista. Ulkotilukset olivat tämän aidatun alueen ulkopuolella sijainneita metsiä, niittyjä ja laitumia.

Sanan *rinta* tästä merkityksestä ovat peräisin etenkin Pohjanmaalla esiintyvät monet *Rinta*-alkuiset talonnimet ja niistä johtuvat sukunimet. Etuliitteen eräs vastinpari on *Latva-*.

Joskus sanan rintamaa vastinparina esiintyy sanan erämaa ohella myös takamaa. 
## Lähteet
*
* 
### Viitteet
Kiinankaali

**Kiinankaali** (**salaattikiinankaali**) (*Brassica rapa* Pekinensis-ryhmä, syn. *Brassica pekinensis*) on lehtivihanneksena käytettävä nauriin lajikeryhmä. Salaattikiinankaalille läheinen lajikeryhmä on pinaattikiinankaali (*Brassica rapa* Chinensis-ryhmä).

Kiinankaalin lehdissä on paksut mehevät lehtiruodit. Sitä käytetään raakana silppuna salaateissa ja keitettynä tai höyrytettynä useissa itämaisissa ruokalajeissa, muun muassa kevätkääryleiden täytteessä. Kiinankaalin suurimpia käyttäjiä maailmassa ovat korealaiset, joiden kansallisruoassa kimchissä kiinankaali on oleellinen ainesosa.

Kiinankaalia alettiin viljellä Kiinassa 400-luvulla. Eurooppaan se on tuotu 1800-luvulla, Suomeen se rynnisti edullisena keskitalven salaattiaineena 1960-luvulla. Suosituimmillaan se oli 1980-luvulla, usein yhdistettynä punaisen paprikan ja vihreiden herneiden kanssa. *Helsingin Sanomien* pakinoitsija Pii kirjoitti vuonna 1988: ”Eikö kukaan voisi tehdä mitään tukahduttavalle, painostavalle ja mauttomalle kiinankaalivirralle, jolla meitä piinataan lähes kaikissa ruokapaikoissa ja jopa hienoissa ravintoloissa salaatin nimellä?”

Prosymidonia sisältävien fungisidien käytön kiinankaaliviljelmillä on todettu saavan aikaan mustia täpliä kaalinlehtiin.

## Lähteet

## Aiheesta muualla

*Dr. Duke's Phytochemical and Ethnobotanical Databases: Brassica pekinensis
Biologi

**Biologi** on luonnontieteilijä, jonka työ liittyy biologiaan eli elävään luontoon. Biologia on hyvin laaja-alainen tieteenala ja usein puhutaankin biotieteistä. Biologeja työskentelee hyvin monipuolisesti erilaisissa tehtävissä useimpien erilaistuessa johonkin tiettyyn biologian osa-alueeseen. Biologit työskentelevät asiantuntijatehtävissä mm. tutkimuksen, opetuksen ja hallinnollisen työn parissa.

## Erikoistuneita biologeja
Hydrobiologit tutkivat vesieliöitä, vesiympäristöjen eliöyhteisöjä sekä niiden vuorovaikutusta elinympäristönsä kanssa. Limnologit tutkivat suolattomia sisävesiä, meribiologit murtovesiä ja meriä ja kala- ja kalastusbiologit ensisijaisesti kalojen ekologiaa ja vesien luonnonvarojen käyttöä.

Biokemistit tutkivat erilaisten biomolekyylien kuten proteiinien, lipidien, hiilihydraattien ja nukleiinihappojen rakennetta ja toimintaa pyrkien ymmärtämään mm. erilaisten biologisten prosessien ja sairauksien mekanismeja kemiallisella tasolla.

Mikrobiologit tutkivat mikrobien kuten bakteerien, virusten, levien, sienten sekä alkueläinten elintoimintoja, rakennetta ja niiden käyttöä biotekniikassa. Mikrobiologia on monipuolinen biologian ala. Virologit ovat viruksia tutkivia mikrobiologeja. Mikrobiekologia tutkii mikrobien vuorovaikutuksia elinympäristönsä kanssa ja lääketieteellinen mikrobiologia taudinaiheuttajamikrobeja. Muita mikrobiologian osa-alueita ovat mm. elintarvikemikrobiologia ja ympäristömikrobiologia.

Perinnöllisyystieteilijät eli geneetikot tutkivat eliöiden perinnöllisyyttä ja perintötekijöiden eli geenien rakennetta, toimintaa ja muuntelua. Tutkimuskohteiden kirjo on laaja vaihdellen molekyylitasolta soluihin ja yksilöihin sekä edelleen populaatiosta kokonaisiin lajeihin.

Biologit voivat erikoistua edellä mainittujen alojen lisäksi myös mm. kehitysbiologiaan, eläintieteeseen, kasvitieteeseen, fysiologiaan, anatomiaan, molekyylibiologiaan, biotekniikkaan, astrobiologiaan, ekologiaan, evoluutiobiologiaan tai ympäristöbiologiaan.

## Tunnettuja biologeja

## Lähteet
Puu (graafiteoria)

**Puu** on verkkoteoriassa solmuista ja kaarista koostuva verkko, jossa minkä tahansa kahden solmun välillä on yksikäsitteinen polku. *Metsä* on verkko, jossa minkä tahansa kahden solmun välillä on korkeintaan yksi polku.

Puun kaaria kutsutaan myös oksiksi. Lehdiksi kutsutaan solmuja, joiden lähtöaste on nolla (eli jotka eivät ole minkään nuolen alkupisteitä).

## Määritelmiä
Suuntaamaton verkko G on puu, jos se täyttää minkä tahansa seuraavista yhtäpitävistä ehdoista:

* G on yhtenäinen ja siinä ei ole syklejä.
* G on syklitön ja jos G:hen lisätään yksikin kaari, muodostuu sykli.
* G on yhtenäinen ja jos G:stä poistetaan kaari, G ei ole enää yhtenäinen.
* Minkä tahansa kahden G:n solmun välillä on yksikäsitteinen polku.

Jos verkossa G on äärellisen monta solmua (n), seuraavat väittämät ovat yhtäpitäviä edellisten kanssa:

* G on yhtenäinen ja siinä on n - 1 kaarta.
* G on syklitön ja siinä on n - 1 kaarta.

Suuntaamaton verkko G on *metsä*, jos se on syklitön.

Puu on *juurellinen*, jos yksi puun solmuista on nimetty juurisolmuksi eli juureksi. Tällöin kaarilla on suunta kohti juurta tai poispäin juuresta. Juurelliset puut ovat tärkeitä tietorakenteita algoritmitekniikassa.

## Esimerkki

Viereisen kuvan verkko esittää puuta, jossa on seitsemän solmua ja kuusi kaarta. Yksikäsitteinen polku, joka yhdistää solmut 1 ja 7 on 1–2–4–6–7.

## Katso myös
* Punamusta puu
* Binäärinen hakupuu
* Binääripuu
* AVL-puu

## Lähteet

## Kirjallisuutta
* 

## Aiheesta muualla
Kaari (graafiteoria)

**Kaari** eli *linkki*, *viiva*, *väli*, *nuoli* tai *särmä* () on graafiteoriassa verkon osa, joka yhdistää kaksi solmua tai pistettä  toisiinsa. Kaari voi olla joko *suunnattu* tai *suuntaamaton*, jolla on merkitystä graafien soveltamisessa.

## Suuntaamaton kaari

*Suuntaamaton* kaari yhdistää solmut a ja b kaksisuuntaisesti siten, että kummastakin solmusta pääsee toiseen solmuun. Sitä merkitään e = \{a, b\}.

## Suunnattu kaari

*Suunnattu* kaari yhdistää solmun a solmuun b yksisuuntaisesti siten, että a:sta voidaan kulkea b:hen, muttei b:stä a:han. Sitä merkitään e = (a, b).

## Lähteet
Österbotten

**Österbotten** tarkoittaa seuraavia asioita:

* Österbotten, Pohjanmaan ruotsinkielinen nimitys
* Österbotten, Vaasassa vuosina 1864–1878 ilmestynyt sanomalehti
* Aktion Österbotten, Pohjanmaan rannikon maaseudun kehittämisyhdistys
* S/S Österbotten, Tornion ja Pietarin välillä 1857-1874 liikennöinyt höyrylaiva
Suomen luonnonsuojelualueet

Suomen suojeltujen alueiden tarkoituksena on suojella luontoa sen alkuperäisessä olotilassa ja varmistaa ekosysteemien toimivuus.

## Varsinaiset luonnonsuojelualueet

*Kansallispuistot - 41 kpl - 10 176 km²
*Luonnonpuistot  - 19 kpl - 1 540 km² 
*Soidensuojelualueet  - 162 kpl - 4 921 km² 
*Lehtojensuojelualueet - 45 kpl - 11 km² 
*Vanhojen metsien suojelualueet - 73 kpl - 77 km²  
*Hylkeidensuojelualueet - 7 kpl - 188 km² 
*Muut valtion luonnonsuojelualueet - 737 kpl - 4 027 km² 
*Yksityiset luonnonsuojelualueet valtionmailla - 176 kpl - 102 km²  
*Metsähallituksen päätöksellä perustetut luonnonsuojelualueet - 6 kpl - 3 km² 

Lakisääteiset luonnonsuojelualueet yhteensä 1 266 kpl - 21 044 km² (2023).

*Yksityismaiden luonnonsuojelualueet - 7 773 kpl - 2 329 km² (2011) 

*Koskiensuojelulaki suojelee 53 yksittäistä koskea, jokiosuutta tai valuma-aluetta voimalaitosrakentamiselta.
*Valtioneuvoston lintuvesiensuojeluohjelma koskee 287 merkittävää lintujärveä tai muuta vesialuetta. Ohjelma aloitettiin 3. kesäkuuta 1982.

## Suojelualueiden perustaminen
Kansallis- ja luonnonpuistoja lukuun ottamatta valtion omistamalle maalle perustettavat yli 100 hehtaarin kokoiset suojelualueet perustetaan valtioneuvoston asetuksella ja tätä pienemmät ympäristöministeriön asetuksella.

Yksityisen maanomistajan maalle perustettavat luonnonsuojelualueet perustetaan Ahvenanmaalla maakunnan itsehallinnon järjestyksessä ja manner-Suomessa elinkeino-, liikenne- ja ympäristökeskuksen päätöksellä.

## Muut valtion alueet

* Virkistysmetsät - 99 kpl - 1 644 km²
* Retkeilyalueet - 7 kpl - 355 km²
* Erämaa-alueet - 12 kpl - 14 903 km²

## Natura 2000

Natura 2000 -alueet ovat luonnon monimuotoisuuden säilyttämiseksi Euroopan unionissa perustettuja alueita. Ne eivät ole tiukasti rajattuja luonnonsuojelualueita siksi, että niissä on mahdollista rajatusti mm. metsätalous.

## Lähteet
Ranneliike.net

**Ranneliike.net** on suomalainen seksuaali- ja sukupuolivähemmistöille suunnattu verkkopalvelu, joka on perustettu syksyllä 2001. Sivusto on tehty täysin vapaaehtoisvoimin, ja sitä ylläpitää Sateenkaariyhteisöt ry.

Ranneliike.net kertoo sivuillaan haluavansa olla ”homokansan yhdistävä tekijä” – kaikkien homojen kohtauspaikka, tietolähde ja keskustelufoorumi. Sivustolla on paljon lifestyle-artikkeleita muun muassa elokuvista, kauneudenhoidosta ja matkailusta. Pääpaino on viihteellä, mutta yhteiskunnallistakin sisältöä on: uutisia Suomesta ja muualta maailmasta sekä tietoa kansanedustajien mielipiteistä. Sivuilla on myös ”sateenkaariystävällisten palvelujen opas”. Yhteisöllisyyttä tuovat muun muassa keskustelufoorumit ja blogipalvelu.

## Sateenkaariyhteisöt ry
Satenkaariyhteisöt ry (kesäkuuhun 2009 asti Ranneliike ry) on vuonna 2003 perustettu yhdistys. Sen tarkoituksena on ”edistää seksuaali- ja sukupuolivähemmistöihin kuuluvien ihmisten keskinäistä yhteydenpitoa ja avointa keskustelua, lujittaa edellä mainittuihin vähemmistöihin kuuluvien ihmisten yhteenkuuluvuudentunnetta, tarjota informaatiota heitä koskevista ja kiinnostavista asioista sekä lisätä suvaitsevaisuutta”.

Yhdistyksen muita verkkopalveluita ovat radio-ohjelma *Kimmoliisan* ja homofobian vastaisen päivän verkkosivut. Sateenkaariyhteisöt ry on ollut myös useina vuosina kansainvälisen homofobian vastaisen päivän Suomen tapahtumien pääjärjestäjä. Vuonna 2007 yhdistys aloitti homofobian vastaisen *Onko sulla oikeus...?* -kampanjan.

## Lähteet

## Aiheesta muualla
* Ranneliike.net
* Sateenkaariyhteisöt ry
Polyteismi

**Polyteismi** eli **monijumalaisuus** on uskomista moneen jumalaan. Nämä jumalat ovat henkilöllisiä olentoja, joilla on usein toisistaan poikkeavia luonteenpiirteitä. Jumalilla saattaa olla arvojärjestys ja heillä voi olla eri tehtäviä.

Monet luonnonuskonnot ovat olleet polyteistisia. Polyteismin juuret ulottuvat varhaiskantaisiin heimoyhteiskuntiin, joissa on palvottu erilaisia henkiolentoja, kuten esivanhempia, paikkoihin yhdistettyjä henkiä ja eläinhenkiä sekä usein yhtä hallitsevaa jumalaa. Jokaisella heimolla ja kaupungilla on ollut oma jumalansa. Egyptin ja Babylonian valtakunnissa monijumalaisuus kehittyi, kun eri heimot ja kaupungit yhdistyivät suureksi valtakunnaksi ja niiden paikalliset jumalat tulivat osaksi suurempaa pantheonia eli jumalten yhteisöä. Kun yhteiskunta samalla muuttui monimutkaisemmaksi, jumalatkin saivat omat ammattinsa. Joskus pantheon jäljitteli maanpinnan yhteiskuntajärjestystä.

Entisaikojen monijumalaisia uskontoja olivat esimerkiksi muinaisen Egyptin uskonto, Mesopotamian uskonto, antiikin Kreikan uskonto ja roomalainen uskonto. Näissäkin uskonnoissa saattoi kuitenkin olla käsityksiä ylijumalan tai korkeimman periaatteen olemassaolosta. Lopulta monoteismi eli yksijumalaisuus haastoi monijumalaisuuden kasvaneen monimutkaisuuden.

Nykyaikaisten yhteiskuntien suurista uskonnoista lähimpänä puhdasta monijumalaisuutta on japanilainen šintolaisuus. Myös hindulaisuus, mahajanabuddhalaisuus ja taolaisuus vaikuttavat monijumalaisilta. Monet niiden harjoittajista eivät kuitenkaan pidä temppelien jumalia, buddhia tai bodhisattvoja niinkään eri jumalina, vaan joko yhden Jumalan eri henkilöityminä tai pyhimyksiä vastaavina pyhinä ihmisinä.

Monijumalaisen ihmisen maailma on yksijumalaiseen ihmiseen verrattuna jaettu, moniarvoinen ja vivahteikas. Eri jumalia on pyhille puille ja vesiputouksille, rakkaudelle ja sodalle, sekä kullekin hallitsijalle omana aikanaan. Kaikki eri jumalat ovat kuitenkin rajallisia, eikä yksikään niistä ole kaikkivaltias. Monijumalaisessa maailmassa jumalat tekevätkin päätöksensä jumalallisen konsensuksen kautta. Joissain nykyajan uuspakanallisissa liikkeissä pyritään palauttamaan monijumalaisuuden henkeä.

## Lähteet

## Aiheesta muualla
Larry Sanger

**Lawrence Mark ”Larry” Sanger** (s. 16. heinäkuuta 1968) on yhdysvaltalainen Internet-projektien kehittäjä, toinen Wikipedian perustajista ja Citizendiumin perustaja. Koulutukseltaan Sanger on filosofian tohtori.

## Wikipedian perustaminen
Jimmy Wales, Nupedian perustaja, palkkasi Sangerin Bomis-yhtiöönsä työskentelemään Nupedia-projektissa. Koska Nupedia ei täyttänyt Bomisin odotuksia, Sanger ehdotti Walesille tammikuussa 2001 wikin perustamista, jotta artikkelien luonti nopeutuisi. Tämän ehdotuksen tuloksena syntyi Wikipedia. Sanger keksi Wikipedia-nimen sekä kehitti suurimman osan sen alkuajan politiikasta.

Sangerista tuli Wikipedian ensimmäinen ja tähän mennessä ainut palkattu toimittaja. Tehtävässään hän toimi 15. tammikuuta 2001 – 1. maaliskuuta 2002. Helmikuussa 2002 Bomisin oli lopetettava Sangerin palkanmaksu talousvaikeuksien takia, minkä seurauksena Sanger erosi Wikipedian ja Nupedian johdosta. Nupedia lopetettiin hieman tämän jälkeen, mutta Wikipedia jatkoi kasvuaan.

## Wikipedian jälkeen
Sanger on toiminut filosofian opettajana Ohion yliopistossa. 

Joulukuussa 2004 Sanger kirjoitti kriittisen artikkelin, jossa hän syytti Wikipediaa "antielitismistä", ja valitteli sitä, että trollien ja hankalien käyttäjien annetaan ajaa asiantuntijoita ja muita hyödyllisempiä käyttäjiä projektista ulos. Syyskuussa 2006 Sanger esitteli uuden tietosanakirjahankkeen, Citizendiumin, jonka tarkoituksena on toimittaa wiki-tyyppistä vapaata tietosanakirjaa, mutta ilman Wikipedian väitettyjä avoimuudesta johtuvia ongelmia. Citizendiumin perimmäinen ero nykyiseen Wikipediaan on, että siinä artikkeleja voivat muokata vain todellisella henkilöydellään rekisteröityneet käyttäjät. Citizendium oli alun perin tarkoitettu haarautumaksi englanninkielisestä Wikipediasta jossa olisi kaikki Wikipedian artikkelit, mutta sittemmin suunnitelmasta luovuttiin ja Citizendium aloitettiin puhtaalta pöydältä.

## Yksityiselämä
Sanger oli lapsena kristitty, jonka jälkeen hänestä tuli agnostikko, kun hänen perheensä ei käynyt enää aktiivisesti kirkossa. Myöhemmällä aikuisiällä Sanger kääntyi kristinuskoon takaisin.

## Lähteet

## Aiheesta muualla
Z3

**Z3** oli maailman ensimmäinen täysautomaattinen ohjelmoitava tietojenkäsittelykone eli tietokone. Sen suunnitteli ja rakensi saksalainen Konrad Zuse.

Kone oli suurelta osin mekaaninen. Sen toiminta perustui 2200 sähkömekaaniseen releeseen ja esimerkiksi sen keskusmuistissa ei ollut lainkaan sähköisiä osia. Koska Z3 oli tarkoitettu helpottamaan insinöörien laskentatyötä, se käytti lukujen esittämiseen binäärisiä liukulukuja.

Z3 valmistui vuonna 1941, mutta se tuhoutui liittoutuneiden Berliinin pommituksessa vuonna 1944. Zuse valmisti kuitenkin 1960-luvulla koneesta täysin toimivan jäljennöksen, joka on nähtävillä Deutsches Museumissa. Z3:n Turing-täydellisyys todistettiin vasta vuonna 1998.

Zuse oli rakentanut jo aiemmin kaksi laskukonetta, Z1 ja Z2, jotka olivat eräänlaisia esimuotoja Z3:lle. Z1 oli täysmekaaninen tietokone, joka toteutti hyvin pitkälti Z3:n arkkitehtuurin mutta ei ollut mekaanisten osien lukkiutumisesta johtuen kovinkaan luotettava. Z2:ssa kokeiltiin mahdollisuutta toteuttaa laskukone sähkömekaanisilla releillä, joita Konrad Zuse oli saanut puhelinlaitokselta. Z3 oli ensimmäinen varsinaisesti käyttökelpoinen tietokone Zusen sarjassa.

Zuse ja muut saksalaiset insinöörit käyttivät konetta apuvälineenä lentokonesuunnitteluun liittyvässä laskennassa toisessa maailmansodassa.

## Lähteet

## Aiheesta muualla
William J. Bell

**William Joseph Bell** (6. maaliskuuta 1927 Chicago – 29. huhtikuuta 2005) oli useiden maailmanlaajuisesti suosittujen saippuaoopperoiden luoja, tuottaja ja käsikirjoittaja.

Suomalaisille Bell tuli parhaiten tunnetuksi huippusuositun *[[Kauniit ja rohkeat]]* -sarjan luojana ja vastaavana tuottajana. Bell loi sarjan yhdessä vaimonsa Lee Phillip Bellin kanssa. William J. ja Lee Phillip Bell saivat kolme lasta, William Bell, Jr., Bradley Bell ja Lauralee Bell. 

Vuonna 1996 William J. Bellin poika Bradley otti *Kauniit ja rohkeat* -sarjan ohjakset haltuunsa. William J. Bell pysyi *[[Tunteita ja tuoksuja|Tunteiden ja tuoksujen]]* vastaavana tuottajana ja käsikirjoittajien tarinakonsulttina kuolemaansa, huhtikuuhun 2005, asti. 

Lauralee Bell tunnetaan *Tunteita ja tuoksuja* -sarjasta, jossa hän on esittänyt Christine ”Cricket” Blairia vuosina 1983–2006 ja vierailevana näyttelijänä vuodesta 2010 eteenpäin.

William J. Bell, Jr:n vaimo Maria Arena Bell puolestaan toimi *Tunteiden ja tuoksujen* vastaavana tuottajana sekä pääkäsikirjoittajana vuosina 2008–2012. 

## Televisiosarjoja
* *[[Guiding Light]]* (1956–1957)
* *[[As The World Turns]]* (1957–1963)
* *Another World* (1964–1965)
* *Our Private World* (1965)
* *[[Päivien viemää]]* (*Days of Our Lives*, 1966–1975) 
* *[[Tunteita ja tuoksuja]]* (*The Young and the Restless*, 1973–2005)
* *[[Kauniit ja rohkeat]]* (*The Bold and the Beautiful*, 1987–1996)

## Aiheesta muualla

*
Noel Redding

**Noel Redding** (25. joulukuuta 1945 Folkestone, Englanti – 11. toukokuuta 2003 Clonakilty, Irlanti) oli brittiläinen rockmuusikko, joka tunnetaan työstään The Jimi Hendrix Experiencen basistina vuosina 1966–1969.

Reddingillä oli jo runsaasti esiintymiskokemusta, mutta ei juurikaan mainetta hänen tutustuessaan Jimi Hendrixiin vuoden 1966 syyskuussa Lontoossa. Hendrix tarjosi aiemmin kitaraa soittaneelle Reddingille basistin paikkaa uudessa yhtyeessään - kertoman mukaan siksi, että mielistyi Reddingin afrokampaukseen ja kykyyn oppia uusi kappale hyvin nopeasti. Redding otti tarjouksen vastaan. Jäsenyys The Jimi Hendrix Experiencessa kohotti Reddingin pian maineeseen ja pysyvään asemaan rockhistorian lehdillä. Experience levytti kaksi Reddingin säveltämää kappaletta ("She´s So Fine" levyllä *Axis: Bold As Love* ja "Little Miss Strange" levyllä *Electric Ladyland*). Näillä kappaleilla Redding myös lauloi soittaen lisäksi komppikitaraa jälkimmäisellä. Oman kertomansa mukaan Redding myös osallistui joidenkin sellaistenkin kappaleiden säveltämiseen, joiden tekijänoikeudet menivät kokonaan Hendrixin nimiin.

Redding turhautui vähitellen siihen, ettei saanut Hendrixin dominoimassa yhtyeessä riittävästi tilaa ja taiteellista vastuuta itselleen. Kitaristin ja basistin välit kiristyivät jo *Electric Ladylandin* kaoottisissa äänityssessioissa vuoden 1968 kesällä. Seuraavan vuoden toukokuussa Redding erosi yhtyeestä. Asiaan luultavasti vaikuttivat myös Reddingin huonot välit Hendrixin managerin Mike Jefferyn kanssa. 
 
Redding perusti Fat Matress -nimisen yhtyeen, jossa hän soitti suosikki-instrumenttiaan kitaraa. The Whon ja Small Facesin kaltaista brittipopia esittänyt Fat Matress ei kuitenkaan saavuttanut merkittävää menestystä, ja Redding vieläpä erotettiin siitä. Reddingin yritys päästä uudestaan Hendrixin basistiksi kariutui kitaristin kuoltua vuoden 1970 syyskuussa. Tämän jälkeen Redding työskenteli jonkin aikaa studiomuusikkona.

Vuosina 1972-1977 Redding johti omaa Noel Redding Bandiaan, joka julkaisi kolme albumia saavuttamatta kuitenkaan kovin suurta mainetta. Allekirjoittamiensa epäedullisten sopimusten johdosta Redding jäi osattomaksi suurista tekijänoikeustuloista, joita The Jimi Hendrix Experiencen levyjen myynti tuotti jatkuvasti Hendrixin perikunnalle. Välillä varsin vaikeitakin aikoja kokenut Redding julkaisi vuonna 1989 omaelämäkerran *Are You Experienced?*, jossa hän ei peitellyt katkeruuttaan levy-yhtiötä ja Hendrixin perikuntaa kohtaan. Muusikonuraansa Redding jatkoi matalalla profiililla esiintyen myös Helsingissä vuonna 1994. 

Noel Redding kuoli maksakirroosin komplikaatioihin 57 vuoden iässä.
Wikiopisto

**Wikiopisto** () on Wikimedia Foundationin hallinnoima hanke, joka sai alkunsa Wikikirjastossa ja on laajentunut omaksi hankkeekseen.

Wikiversityn tarkoitus on luoda vapaa ja avoin oppimis- ja tutkimusympäristö. Hanke luo yhteistyönä kursseja wiki-periaatteen pohjalta. Hanke on jo käynnissä muutamilla valtakielillä ja suomenkielinen Wikiversity Beta toteutus on käynnistety nimellä Wikiopisto.

## Katso myös

* Avoimet oppiresurssit
* E-oppiminen
* Open access
* Tietotekniikka opetuksessa

## Aiheesta muualla

* Suomenkielinen Wikiopisto
* Uusi englanninkielinen Wikiopisto
* Alkuperäinen englanninkielinen Wikiopisto Wikikirjastossa
Majuro

**Majuro** (marshalliksi Mājro, [mʲæzʲ(ɛ͡ʌ)rˠɤ͡oo̯]) on Marshallinsaarten atolli, jota usein kutsutaan maan pääkaupungiksi. Majuron atolli on kooltaan 9,71 km², ja se muodostuu 64 saaresta. Atolliketjun pituus on noin 40 km. Atolleilla sijaitsevat kolme keskenään maasillalla yhdistettyä aluetta **Dalap-Uliga-Darrit** (lyhennettynä D-U-D) muodostavat varsinaisen pääkaupungin. Vuoden 2021 väestönlaskennan mukaan atollin asukasluku oli 23 156.

## Historia
Majurolla on ollut asutusta ainakin 2000 vuotta austronesialaisten uudisasukkaiden saavuttua. Radiohiiliajoituksen avulla on löydetty todisteita maauuneista, joita on käytetty vuosina 93–127 jKr.

Protestanttiset lähetyssaarnaajat perustivat kirkon ja koulun Majurolle vuonna 1869. Atolli liitettiin osaksi Saksan keisarikuntaa vuonna 1885.

## Nykyään
Sähköntuotanto ikääntyneillä laitteilla on tuottanut vaikeuksia koko valtion sähköntuotannosta vastaavalle Marshalls Energy Companylle. Sähkökatkokset ja sähkön säännöstely Majurossa ovat yleisiä, ja toisinaan sähköt katkaistaan yöajaksi.

Kaupungin talous pyörii palvelusektorin varassa. Vuonna 2007 Majuroon perustettiin kokeilumielessä tehdas, jossa valmistetaan kookosöljystä biodiseliä autojen, veneiden ja generaattorien käyttöön. Yhden biodisellitran valmistukseen tarvittiin tuolloin kopraa 6–10 kookospähkinästä.

93 % kaupungin väestöstä on marshallinsaarelaisia. Näkyviä vähemmistöjä edustavat filippiiniläiset, amerikkalaiset ja kiribatilaiset. Suurin osa asukkaista on kristittyjä. Muslimiväestöä edustavat erityisesti ahmadiyyat. Marshallinsaarten ensimmäinen moskeija avattiin Majuroon vuonna 2012.

Marshallinsaarten ainoat korkeakoulutusta tarjoavat instituutit, College of the Marshall Islands ja Etelä-Tyynenmeren yliopiston Majuron kampus, sijaitsevat Majurossa. 

## Ilmasto

## Ystävyyskaupungit

*  Honolulu (Havaiji)
*  Kawai (Japani)
*  Taipei (Taiwan)

## Lähteet

## Aiheesta muualla
Santa Cruz de Tenerife

**Santa Cruz de Tenerife** on kaupunki Teneriffalla, Espanjalle kuuluvilla Kanariansaarilla. Se on samannimisen maakunnan pääkaupunki sekä Kanariansaarten itsehallintoalueen pääkaupunki yhdessä Gran Canarialla sijaitsevan Las Palmasin kanssa. Ennen vuotta 1723 saaren pääkaupunkina toimi lähellä sijaitseva San Cristóbal de La Laguna.

Kaupungin asukasluku oli 204&nbsp;856 vuonna 2018. Se ei ole erityistä matkailualuetta, mutta sinne tehdään päiväretkiä.

Kaupunki on tunnettu vuosittain järjestettävistä karnevaaleistaan, jotka ovat maailman suurimpien joukossa. Santa Cruz de Tenerifessä on Auditorio de Tenerife, yksi tärkeimmistä modernin arkkitehtuurin rakennuksista.

## Galleria


Casas Consistoriales 04.jpg|Kaupungintalo
Plaza de la Iglesia Santa Cruz 02.jpg|Plaza de la Iglesia
Torres de Santa Cruz, Santa Cruz de Tenerife, España, 2012-12-15, DD 01.jpg|Torres de Santa Cruz
Auditorio de Tenerife Seitlich.jpg|Auditorio de Tenerife
Plaza de 25 de Julio, Santa Cruz de Tenerife, España, 2012-12-15, DD 01.jpg|Plaza de 25 de Julio
La Recova 01.jpg|Mercado de Nuestra Señora de Africa
Cine Victor 01.jpg|Cine Victor
Caleta de Negros.jpg|Caleta de Negros
Las Teresitas view.JPG|Playa de las Teresitas
Tenerife - Santa Cruz, Plaza de España - panoramio.jpg|Plaza de España


## Väestö

## Lähteet

## Aiheesta muualla

* Santa Cruzin karnevaalien verkkosivut
Saiga (ase)

**Saiga** () on Kalašnikov-konsernin, Iževskissa, Udmurtiassa valmistama AK-47-rynnäkkökivääriin perustuva siviiliasemallisto, johon kuuluu itselataavaa kertatulta ampuvia kivääreitä ja haulikoita, jälkimmäisistä tunnetuimpana Saiga-12. 

Saiga-kivääreitä valmistetaan useissa metsästykseen soveltuvissa kaliipereissa ja myös muun muassa sotilas- ja viranomaiskaliipereina tunnetuksi tulleissa 7,62×39 mm ja .223 Rem (5,56×45) kaliipereissa. Viimeksi mainituissa kaliipereissa valmistettuja kiväärejä on muutettu Venäjän aselakien vuoksi niin, etteivät rynnäkkökiväärin lippaat sovi niihin ilman joko aseeseen tai lippaisiin tehtäviä muutoksia. Saigoja valmistetaan myös ulkonäöltään AK47-rynnäkkökiväärin kaltaisina, esimerkiksi Saiga M3 EXP-01 sekä myös muilla erimallisilla tukeilla varustettuina. Suomessa asetta on käytetty reserviläiskiväärinä.

Perinteisistä haulikoista ulkonäöltään ja rakenteeltaan poikkeavat Saiga-haulikot sopivat esimerkiksi practical- ja sra-ammuntaan sekä myös metsästykseen. 

## Aiheesta muualla

* Izhmash -asetehtaan kotisivut
Moska (korttipeli)

**Moska** on erityisesti Itä-Suomessa pelattava korttipeli, joka muistuttaa paljon venäläistä Durak-korttipeliä.

## Aiheesta muualla
* Moskan säännöt
Täydellisyys

**Täydellisyys** on matematiikassa topologian peruskäsite, joka tarkoittaa sitä että metrisen avaruuden jokainen Cauchyn jono suppenee kohti pistettä, joka kuuluu kyseiseen metriseen avaruuteen. Esimerkiksi avaruus \mathbb{R}^n on täydellinen, ja täydellisen avaruuden X osajoukko A on täydellinen, jos ja vain jos A on suljettu. 

Tärkeä tulos on myös Banachin kiintopistelause, jonka mukaan täydellisen avaruuden X kontraktiolla itselleen on täsmälleen yksi kiintopiste a. Jono f(x), f(f(x)), f(f(f(x))) ... suppenee kohti tätä pistettä kaikilla x \in X. 

Täydellisyys ei ole topologinen ominaisuus, sillä on olemassa metrisiä avaruuksia, jotka ovat homeo­morfiset, mutta joista toinen on täydellinen, toinen ei. Esimerkiksi reaalilukujen joukko \mathbb{R} on täydellinen, mutta avoin väli ]0, 1[ ei, vaikka ne ovat homeo­morfiset. Esimerkiksi lukujono (x_n), jolla x_n = \frac{1}{2(n+1)} ja jolla siis pätee x_n \in \ ]0, 1[ kaikilla n \in \mathbb{N} \cup \{0\}, suppenee kohti pistettä 0, joka taas ei kuulu avoimeen väliin ]0, 1[. 

Bairen lauseen mukaan täydellisten metristen avaruuksien  tiheiden avointen osajoukkojen leikkaus on tiheä.

Topologiassa metrisen avaruuden (X,d) täydellistymällä tarkoitetaan paria (\varphi,(Y,e)), missä (Y,e) on täydellinen metrinen avaruus ja \varphi :X \to Y on isometria Y:n tiheälle osajoukolle. Jokaisella metrisellä avaruudella on täydellistymä.

## Lähteet
Nupedia

**Nupedia** oli web-pohjainen englanninkielinen tietosanakirja, jonka artikkelit olivat asiantuntijoiden kirjoittamia. Nupedian sisältö oli saatavissa vapaalla lisenssillä. Nupedian perusti maaliskuussa 2000 Jimmy Wales Bomis-yhtiöineen. Sen päätoimittajaksi palkattiin Larry Sanger. Nupedia tunnetaan nykyisin Wikipedian edeltäjänä. Se lopetti toimintansa 26. syyskuuta 2003. Nupediassa oli käytössä tieteellinen vertaisarviointijärjestelmä, jonka tarkoituksena oli varmistaa, että artikkelien laatu oli erinomainen.

## Historia

Aluksi Nupedia käytti itse kehittämäänsä Nupedia Open Content Licensea, mutta siirtyi tammikuussa 2001 GNU Free Documentation Licenseen Richard Stallmanin ja Free Software Foundationin pyynnöistä. Stallman aloitti samaan aikaan GNUPedia-projektin, sillä hänen mielestään Nupedian vertaisarviointijärjestelmä oli liian jäykkä eikä sopinut vapaiden ohjelmistojen henkeen tai filosofiaan.

Suunnilleen samaan aikaan Nupedia käynnisti Wikipedian sivuhankkeena, jotta artikkeleja voitaisiin työstää yhteistyössä ennen vertaisarviointia. Tämän tuloksena GNUPedia-hanke kuoli nopeasti. Wikipedia kehittyi nopeasti suuremmaksi kuin Nupedia, mutta Larry Sanger jatkoi Wikipedian johtamista Nupedian päätoimittajana.

Helmikuussa 2002 Bomis lopetti Larry Sangerin palkanmaksun. Sanger lähti hankkeesta pikaisesti sen jälkeen. Tämä aiheutti Nupedia-projektin kuoleman. Ainoastaan kaksi artikkelia valmistui vuoden 2001 jälkeen. Yhteensä projekti tuotti 25 vertaisarvioinnin läpikäynyttä artikkelia, jotka liitettiin Wikipediaan ennen Nupedian sulkeutumista. Sen lisäksi kehitteillä oli vielä 74 muuta artikkelia.

## Lähteet

## Aiheesta muualla

*http://nupedia.wikia.com
San Cristóbal de La Laguna

**San Cristóbal de La Laguna** eli lyhyemmin **La Laguna** on kaupunki Teneriffan itäosassa. Se oli Kanariansaarten pääkaupunkina vuoteen 1723 asti, jonka jälkeen pääkaupunkioikeudet sai läheinen Santa Cruz de Tenerife.

Kaupungissa on kaksi keskusta: yläkaupunki alkuperäisellä perustamispaikalla laguunin rannalla, ja huolellisesti ruutukaavaan suunniteltu alakaupunki. 
La Lagunan väkiluku oli 153&nbsp;655 vuonna 2017. Se on Teneriffan saaren toiseksi suurin kaupunki. Kaupungin perusti vuonna 1496 Fernández de Lugo, joka oli Teneriffan valloittaja.

Kaupungin vanhimpiin kirkkoihin kuuluu *Iglesia de la Concepción* 1500-luvulta, myös San Cristóbal de La Lagunan katedraali sijaitsee kaupungissa. La Lagunan historiallinen keskusta liitettiin Unescon maailmanperintöluetteloon vuonna 1999. Sen suojelluista rakennuksista 361 on peräisin 1500–1700-luvuilta ja edustaa mudéjar-arkkitehtuuria. Noin sata suojeltua rakennusta on 1800-luvulta ja 170 on 1900-luvun alkupuolelta. La Laguna oli ensimmäisiä linnoittamattomia Espanjan siirtomaakaupunkeja, ja monia sen piirteitä toistettiin Amerikkaan rakennetuissa kaupungeissa.

La Lagunassa on myös yliopisto, joka vuonna 1792 perustettuna on Kanariansaarten vanhin yliopisto.

Teiden astrofysiikan observatorio sijaitsee La Lagunan kaupungissa.

## Lähteet
Fikrət Əmirov

**Fikrət Əmirov** (22. marraskuuta 1922 – 20. helmikuuta 1984) oli azerbaidžanilainen klassisen musiikin säveltäjä, joka eli Neuvostoliiton aikakaudella. Oman maansa kansanmusiikki tuli hänelle tutuksi jo lapsena. Vuonna 1939 hän siirtyi opiskelemaan erääseen konservatorioon ja aloitti säveltämisenkin jo melko nuorena.

Əmirovin tunnetuimpiin teoksiin kuuluu muun muassa sinfonisia mugameja, oopperoita sekä baletteja.

## Lähteet
Röntgentähtitiede

**Röntgentähtitiede** on havaitsevan tähtitieteen haara, jossa tutkitaan röntgensäteilyä tuottavia tähtitaivaan kohteita. Koska Maan ilmakehässä oleva vesi absorboi (imee itseensä) röntgensäteilyn, havaintoja varten instrumentit joudutaan nostamaan korkealle yläilmakehään ilmapallolla tai laukaisemaan havainnointilaite maata kiertävälle radalle.

Röntgensäteilyä syntyy hyvin kuumassa ja energisessä kaasussa. Merkittävimpiä röntgenalueella säteileviä kohteita ovat aktiiviset galaksien ytimet (*Active galactic nuclei*, AGN), kaksoistähtijärjestelmät, joissa toinen osapuoli on kompaktitähti  (valkoinen kääpiö, neutronitähti tai musta aukko) sekä supernovajäänteet.

Ensimmäiset röntgensäteet avaruudesta havaittiin 1940-luvulla ja samalla uusi ikkuna avaruuteen avautui. Vuonna 2016 röntgentaivasta tutkitaan rutiininomaisesti avaruudessa olevilla teleskoopeilla. Suurimpia näistä ovat Chandra ja XMM-Newton, jotka laukaistiin avaruuteen vuonna 1999. 2012 laukaistu NuSTAR on näihin verrattuna varsin pienikokoinen.

## Lähteet

## Aiheesta muualla
Tikari

**Tikari** on veitsen tapainen lyhyt, tavallisesti suora- ja kaksiteräinen kahvallinen pistoase. Puukosta tikari eroaa siten, että puukon terä on teroitettu vain toiselta laidaltaan.

Tikarin kahvassa on usein väistin. Sen tarkoitus on estää kättä liukumasta terään tai auttaa torjumaan esimerkiksi miekaniskua. Miekan terä liukuu tikarin terää myöten ja pysähtyy väistimeen. Miekkataistelijat käyttivät usein yhtaikaa sekä miekkaa (vahvemmassa kädessä) että tikaria (heikommassa kädessä).

## Lähteet

## Aiheesta muualla

## Kirjallisuutta
*
Jaakko Stenros

**Jaakko Stenros** on roolipelitutkija ja toimii projektitutkijana Tampereen yliopiston hypermedialaboratoriossa.. Markus Montolan kanssa hän on vuonna 2004 toimittanut kirjan *Beyond Role and Play*, jonka on kustantanut Ropecon ry. Toinen saman aiheinen samojen toimittajien teos on *Playground wolds: creating and evaluating experiences of role-playing games* (2008).

Stenros on toiminut Nöjesguidenin elokuvakriitikkona. Hän toimi myös larppaajien parhaita palkinneiden Linda-gaalojen toisena järjestäjänä.

Stenros sai 2011 yhdessä Markus Montolan kanssa Ropecon ry:n Kultainen Lohikäärme -elämäntyöpalkinnon.

## Lähteet
Filippos V

**Filippos V** (, 238–179 eaa.) oli Makedonian kuningas 221–179 eaa. Hän oli Demetrios II:n poika ja kuului Antigonidien hallitsijasukuun. Isänsä kuollessa vuonna 230/229 eaa. Filippos oli vain yhdeksän vuotta vanha. Hänen serkkunsa Antigonos Doson toimi maan hallitsijana aina kuolemaansa asti vuonna 221/220 eaa. Filippos oli tällöin 18-vuotias.

Filippoksen hallituskauden aikana Makedonia taisteli Rooman valtakunnan kanssa Balkanin niemimaan herruudesta. Kynoskefalain taistelussa vuonna 197 eaa. roomalaiset kukistivat Filippoksen joukot perusteellisesti. Makedonia menetti Roomalle sodassa kärsimänsä tappion myötä kreikkalaiset alueensa, mutta Filippos sai pitää varsinaisen Makedonian. Rooman senaatti julisti vuonna 196 eaa. vapaiksi ja itsenäisiksi kaikki kreikkalaiset valtiot, jotka olivat aiemmin olleet kuningas Filippoksen alaisia. Filippoksen oli alistuttava Rooman senaatin päätöksiin napisematta. 

Filippos kuoli vuonna 179 eaa., ja hänen seuraajakseen tuli hänen vanhin poikansa Perseus, josta tuli Makedonian viimeinen kuningas.
 

## Lähteet
Puerto de la Cruz

**Puerto de la Cruz** on kaupunki Orotavan laaksossa Teneriffan saaren pohjoisrannalla Santa Cruz de Tenerifen maakunnassa Kanariansaarilla Espanjassa. Puerto de la Cruz sijaitsee 37 kilometrin päässä saaren pääkaupungista Santa Cruz de Tenerifestä.

Puerto de la Cruzissa oli 31&nbsp;804 asukasta vuonna 2008. Kaupungin pääelinkeino on turismi ja se on nykyään yksi Kanariansaarten suosituimpia matkakohteita. Ennen massaturismin aikoja kaupunki oli pieni kalastajakylä.

## Historia
Vuoteen 1772 saakka kaupunki oli nimeltään Puerto de la Orotava ('Orotavan satama') ja se oli läheisen Orotavan kylän hallinnassa. 

Puerto de la Orotava oli aluksi vain pieni kalastajakylä, joka kasvoi hiljalleen paikallisen kaupankäynnin, erityisesti sokerin ja viinin myynnin vilkastuessa. Kylästä tuli kuitenkin koko Teneriffan merkittävin satama v. 1706, kun siihen asti tärkein satama, Garachico, tuhoutui täysin tulivuorenpurkauksessa. 

Kun Puerto hiljalleen kasvoi ja kehittyi, se lopulta itsenäistyi hallinnollisesti Orotavasta ja sai nimekseen Puerto de la Cruz ('Cruzin satama', käännettynä 'ristin satama').

## Juhlapyhiä

### Fiestas del Carmen (Carmenin juhlat)
Virgen del Carmenin ja San Telmon kulkue, jossa Carmen-neitsyen kuvia kantavat kaupungin kalastajat. Kulkueen aikana kalastajat imartelevat neitsyttä ja huutelevat tälle jopa flirttaileviakin kommentteja. Kulkue pysähtyy kalastajalaiturille ja jatkaa sieltä matkaansa käyden läpi koko kaupungin rannat.

### Karnevaalit
Teneriffan suuret karnevaalit järjestetään vuosittain helmikuussa, ja vaikka niiden päätapahtumat sijoittuvatkin pääkaupunkiin Santa Cruziin, myös Puerto de la Cruzissa juhlistetaan karnevaaliaikaa erilaisin tapahtumin ja juhlin (*fiestas*).

### San Andrés (Pyhä Andreas)
Pyhän Andreaksen päivän (29. marraskuuta) aattoa juhlitaan Puerto de la Cruzin lisäksi myös muualla Teneriffan pohjoisosissa. Traditioihin kuuluu mm. paahdettujen kastanjoiden ja suolaisen kalan syöminen tyypillisen kanarialaisen *mojo*-kastikkeen sekä *gofio*-jauhoseoksen kera.

## Nähtävyyksiä

*Costa Martiánezin merivesialtaat aivan keskustan tuntumassa meren rannalla.
*Kasvitieteellinen puutarha (Jardín Botánico)
*Eläintarha Loro Parque, jossa mm. runsaasti papukaijoja ja suuri delfinaario.
*Charcon aukio (Plaza del Charco), kaupungin "sydän"
*Mustahiekkainen puisto-uimaranta (Playa Jardín), johon kuuluu myös ravintoloita ja vapaa-ajan keskuksia.
*Pyhän Felipen linna (Castillo San Felipe), joka rakennettiin 1600-luvulla puolustamaan saarta merirosvoilta.
*Tuomiokirkko (Iglesia de Nuestra Señora de la Peña de Francia)
*San Telmon kävelykatu (Paseo de San Telmo) merenrannassa
*Tullirakennus (Casa de la Aduana)

## Lähteet

## Aiheesta muualla
Zilog Z80

**Zilog Z80A** on Zilogin valmistama 8-bittinen mikroprosessori, joka tuli markkinoille vuonna 1976. Se on binääriyhteensopiva Intelin 8080:n kanssa mutta sisältää runsaasti laajennuksia mm. käskykantaan. Z80 oli ominaisuuksiensa ja edullisuutensa vuoksi aikansa suosituimpia mikroprosessoreita, ja sitä käyttivät mm. MSX, Spectravideo, Amstrad CPC, ZX Spectrum, Nintendo Game Boy, Commodore 128, useimmat CP/M-koneet sekä monet Texas Instrumentsin graafiset laskimet.

Ensimmäinen etukäteen ohjelmoiduille äänenväreille muistitilaa tarjonnut syntetisaattori Sequential Circuits Prophet 5 perustuu Z80-prosessoriin.
Moog Source -syntetisaattorin ohjaus ja ohjelmointi pohjautuu myös tähän prosessoriin.

Suorittimen aritmeettis-looginen yksikkö on 4-bittinen.

## Historia
Z80:n suunnittelivat Inteliltä lähteneet Zilogin perustajat Federico Faggin ja Ralph Ungermann sekä Masatoshi Shima. Tavoitteena oli kehittää Intel 8080:n kanssa yhteensopiva mutta sitä nopeampi suoritin.

## Lähteet

## Aiheesta muualla

* Zilogin viralliset sivut
* Z80-materiaalia
* Zilog Oral History Panel on the Founding of the Company and the Development of the Z80 Microprocessor (PDF)
Kannas

**Kannas** on kapea maakaistale, joka erottaa kahta vesialuetta ja yhdistää toisiinsa kaksi laajempaa maa-aluetta. Kannakset ovat usein strategisesti merkittäviä paikkoja kaupan, kulttuurivaihdon ja sodankäynnin kannalta. Kannakselle rakennettu satama tai sen läpi kaivettu kanava voi toimia maitse ja vesitse käytävän kaupan solmukohtana.

Merkittävä kannas on Panaman kannas, joka erottaa toisistaan Atlantin valtameren ja Tyynen valtameren sekä yhdistää toisiinsa Pohjois- ja Etelä-Amerikan mantereet. Kannaksen poikki on rakennettu Panaman kanava, joka on tärkeä kauppareitti. Kannaksille rakennettuja kaupunkeja ovat muun muassa Seattlen ja Madisonin kaupungit Yhdysvalloissa.

Hiekkakannas (*tombolo*) on kannas, joka on muodostunut vähitellen hiekan kerääntyessä saaren ja mantereen väliselle alueelle. Tunnettu hiekkakannas on Gibraltarinvuoren ja Pyreneiden niemimaan toisiinsa yhdistävä kannas, joka sijaitsee strategisesti tärkeällä paikalla Välimeren sisäänkäynnillä. Toinen esimerkki hiekkakannaksesta on Mount Maunganuin kaupunki Uudessa-Seelannissa. Siellä kannas yhdistää Pohjoissaaren Mauao-nimiseen sammuneeseen tulivuoreen.  

Suomessa on paljon järvikannaksia, joista useimmat koostuvat soraharjuista. Ne ovat syntyneet jääkauden jälkeen mannerjään vetäytyessä. Erisnimenä sana kannas viittaa Karjalankannakseen varsinkin toisen maailmansodan aikaa käsittelevissä suomalaisissa lähteissä, kun sekaantumisen vaaraa muihin kannaksiin ei ole. 

## Kannaksia
* Aunuksenkannas Äänisen ja Laatokan välissä Venäjällä
* Aucklandinkannas yhdistää Pohjoissaaren pohjoisosan muuhun saareen Uudessa Seelannissa
* Avaloninkannas yhdistää Avalonin niemimaan Newfoundlandiin Kanadassa
* Karjalankannas Laatokan ja Itämeren (Suomenlahti) välissä Venäjällä
* Kaukasia Kaspianmeren ja Mustanmeren välissä Armeniassa, Azerbaidžanissa, Georgiassa ja Venäjällä, yhdistää Aasian ja Euroopan
* Krankannas Intian valtameren (Andamaanienmeri) ja Tyynen valtameren (Siaminlahti) välissä Myanmarissa ja Thaimaassa
* Panaman kannas Atlantin valtameren ja Tyynen valtameren välissä Panamassa, yhdistää Etelä-Amerikan ja Pohjois-Amerikan, kannaksen poikki kulkee Panaman kanava
* Perekopinkannas Asovanmeren ja muun Mustanmeren välissä, yhdistää Krimin muuhun Euraasiaan
* Siinain niemimaasta muodostuva kannas Atlantin valtameren (Välimeri) ja Intian valtameren (Punainenmeri) välissä Egyptissä, yhdistää Aasian Afrikkaan, länsireunalla kulkee Suezin kanava
* Tehuantepecinkannas Atlantin valtameren ja Tyynen valtameren välissä Meksikossa, yhdistää Keski-Amerikan muuhun Pohjois-Amerikkaan
* Vienankannas tai Äänisenkannas Äänisen ja Vienanmeren (Äänislahti) välissä Venäjällä

## Lähteet

## Aiheesta muualla
Vladimir Petrov

**Vladimir Vladimirovitš Petrov** (, 30. kesäkuuta 1947 Krasnogorsk, Moskovan alue, Neuvostoliitto – 28. helmikuuta 2017) oli neuvostoliittolainen jääkiekkoilija.

Petrov tuli tunnetuksi kuuluisassa Mihailov–Petrov–Harlamov-hyökkäysketjussa ”troikassa”. Hän oli ketjun keskushyökkääjä. Hän edusti armeijan seuroja TsSKA:ta ja Krylja Sovetovia (Neuvostosiivet). Neuvostoliiton mestaruuksia on 11 vuosilta 1968, 1970–1973, 1975, 1977–1981. Hän voitti yhdeksän maailmanmestaruutta vuosina 1969–1971, 1973–1975, 1978–1979 ja 1981 sekä olympiakultaa vuosina 1972 ja 1976. Neuvostoliiton urheilumestari vuonna 1969. Hän teki 189 maalia 281 maaottelussa. Hän on Neuvostoliiton jääkiekkomaajoukkueen tehotilaston 4. sijalla. 1990-luvulla Petrov toimi Venäjän jääkiekkoliiton puheenjohtajana.

## Pelaajana

Pelaajana Petrov oli pelinrakentaja. Hänellä oli nopeat ja tarkat pelinavaukset. Petrov oli kahden suunnan hyökkääjä, pystyi hyökkäämään ja puolustamaan hyvin. Hän oli voimakasrakenteinen pelaaja ja pystyi pelaamaan fyysisesti kovaa peliä. Hän syötti tarkasti laitureilleen luoden hyviä maalintekopaikkoja. Hän oli huipputaitoinen 1 vastaan 1 tilanteissa. Hänellä oli erikoisen voimakas, tarkka lyöntilaukaus ja oikean puolen pelaajana hän oli vaikea puolustettava. Petrov oli kuuluisa jäähyntappaja, hän pystyi hyvin suojaamaan kiekkoa. Hän oli erittäin hyvä ylivoimapelaaja.

## Saavutukset

* kaksi jääkiekon olympiakultamitalia 1972, 1976
* yhdeksän jääkiekon maailmanmestaruutta 1969–1971, 1973–1975, 1978–1979, 1981 
* yksitoista Neuvostoliiton mestaruutta

### Kansainvälisiä palkintoja

* MM-kisojen tehotilaston voittaja vuosina 1973, 1975, 1977, 1979 
* IIHF:n All Stars -joukkueessa 1973, 1975, 1977, 1979
* IIHF Hall of Fame -valinta 2006

## Lähteet
Demetrios II

**Demetrios II** (, ) oli Makedonian kuningas vuosina 239–229 eaa. Hän oli Antigonos Gonataksen poika ja kuului Antigonidien hallitsijasukuun. 

Jo isänsä aikana hän kunnostautui lyömällä Epeiroksen kuninkaan Aleksanteri II:n. Kun hän nousi valtaistuimelle vuonna 239 eaa. häntä vastaan nousivat Akhaian ja Aitolian liitot. Hänen onnistui kuitenkin lyödä kummatkin liitot ja riistää Boiotia niiden hallinnasta.

Demetrios joutui myös puolustamaan Makedoniaa dardaneja vastaan. Hän kuoli pian kärsittyään raskaan tappion heitä vastaan. Hänen ja Khryseisin poika Filippos oli vielä vasta lapsi ja hallitsijaksi tuli Antigonos III. 

Demetrioksella oli useampiakin vaimoja: Antiokhos I:n tytär Stratonike, Epeiroksen Aleksanterin tytär Fthia ja serkkunsa Aleksanterin leski Nikaia.